Verbruikersake: SelfoonpyneFoto: Trofos/Pexels.com Klagtes oor selfone is gewoonlik bo-aan die meeste plekke wat verbruikersklagtes hanteer se lys en herstelwerk aan selfone is seker een van die grootste kopsere, veral in ’n wêreld waar mens se selfoon jou hele lewe is. ’n Selfoon is deesdae ook so duur dat mens nie sommer die stukkende een in die asblik kan gooi en ’n nuwe een aanskaf nie. Ina Opperman verduidelik wat jou regte is volgens die Wet op Verbruikersbeskerming wanneer jy jou selfoon laat herstel. ’n Verbruiker van Pretoria het omtrent ’n riller beleef toe sy haar selfoon by ’n diensverskaffer ingegee het om die gekraakte skerm te laat herstel. Sy is belowe dat sy binne twee dae ’n kwotasie sou kry vir die werk aan die duur foon, maar sy moes op die ou end bel om te hoor wat aangaan. Toe moes sy hoor haar foon is in Potchefstroom, waar die selfone blykbaar herstel word, maar dit word teruggestuur Pretoria toe omdat dié werkwinkel nie aan haar soort foon werk nie. Nadat sy weer moes bel om te hoor wat aangaan, is sy meegedeel dat dit R8 048,85 sal kos om haar foon te herstel, maar dat die kwotasie gegrond is op “ROR” wat beteken “Replace on Request”. Sy wou weet waarom sy nou haar foon moet vervang as dit net die skerm is wat gekraak is en die tegnikus het haar meegedeel dat die moederbord beskadig is. Die verbruiker het dit egter bevraagteken, omdat die foon heeltemal goed gewerk het toe sy dit ingehandig het. Volgens die tegnikus kon dit gebeur het toe die stukkende skerm afgehaal is en dit die druk op die moederbord verlig het. Sy het gevra dat hulle maar vir haar die kwotasie stuur, maar toe sy weer na ’n paar dae navraag doen, moes sy weer eens Potchefstroom bel, waar sy weer meegedeel is die moederbord is beskadig. Sy kon nie die herstelwerk bekostig nie en het maar ’n ander foon vir R4 000 gekoop. Die verbruiker het in elk geval haar stukkende foon gaan haal en by die vervaardiger gaan ingee om ’n tweede mening te kry. Hulle het egter laat weet dit is net die skerm wat stukkend is en niks anders nie. Sy is nou baie kwaad omdat sy meen die diensverskaffer was oneerlik en het haar nou nog ’n foon laat koop vir R4 000 wat onnodig was en dit gaan haar nog R4 000 kos om haar stukkende foon se skerm te vervang. Twee artikels van die wet maak spesifiek voorsiening vir die beskerming van jou regte wanneer jy iets laat herstel. Artikel 15 bepaal dat jy die reg het om daarop aan te dring dat jy vooraf magtiging gee vir herstel- of onderhoudswerk. Dit beteken jy moet eers ’n kwotasie kry vir die werk en dit goedkeur voordat die herstelwerk kan voortgaan. Die kwotasie moet gratis wees en mag nie koste vir diagnostiese werk insluit nie, tensy jy vooraf ingelig is wat dit sal kos en dit aanvaar het. Die prys van die herstelwerk en onderdele mag dan nie hierdie prys oorskry nie, tensy jy in kennis gestel word van die bykomende koste en dit goedkeur. Die werkwinkel het dus korrek opgetree om vir die verbruiker ’n kwotasie te gee voordat die werk gedoen is, maar dat dit agt dae moes neem voordat sy ’n kwotasie kon kry is ’n ander vraag, veral aangesien sy ’n kwotasie belowe is binne twee dae. Artikel 41, wat handel oor valse, misleidende of bedrieglike voorstellings, is van toepassing op hierdie verbruiker se klagte. Hierdie artikel maak dit duidelik dat die werkwinkel nie direk of indirek ’n valse, misleidende of bedrieglike voorstelling oor ’n wesenlike feit aan ’n verbruiker mag doen nie of versuim om ’n wesenlike feit bekend te maak indien dit op bedrieglikheid neerkom nie. Dit lyk dus asof die verbruiker bedrieg is om ’n nuwe foon te koop of te betaal vir onnodige herstelwerk omdat sy meegedeel is die moederbord moet vervang word, terwyl die foon nog inderdaad gewerk het soos die geval was toe sy dit ingegee het om die skerm te vervang. Sou die verbruiker die foon laat herstel het, sou sy ingevolge artikel 57 ’n waarborg op die herstelwerk hê. Hierdie artikel bepaal dat die diensverskaffer elke nuwe of herboude onderdeel wat gedurende die herstelwerk geïnstalleer word en die arbeid vir ten minste drie maande waarborg, tensy die foon beskadig word as sy dit byvoorbeeld in die bad laat val.